Ягу къагъэкIыж
СССР зи фIэщыгъэ къэрал абрагъуэу дунейм тетам къыдэунэхуа зэгухьэныгъэхэм я нэхъ инт ВЛКСМ-кIэ дызэджэу щытари. Ар ноби фIыкIэ ягу къинащ а лъэхъэнэм псэуа цIыхухэм я нэхъыбапIэм.
Илъэси 102-рэ ипэкIэ, 1918 гъэм жэпуэгъуэм и 29-м, ди къэралым щекIуэкIауэ щытащ щIалэгъуалэ зэгухьэныгъэхэм я Япэ Урысейпсо Зэхуэс. Абы къыщащта унафэм ипкъ иткIэ, СССР-м къыщыунэхуащ япэщIыкIэ РКСМ, иужькIэ ВЛКСМ зыфIащыжа, илъэс куэдкIэ къыддекIуэкIа щIалэгъуалэ къызэгъэпэщыныгъэри.
Мы махуэр, жэпуэгъуэм и 29-р, ди республикэм и щыхьэрми щагъэлъэпIащ. Апхуэдэу, ХьэтIохъущокъуэм и хадэм Комсомолым и цIэр зэрихьэу щыхагъэунэхукIа лъагъуэм и щIэдзапIэм деж пщэдджыжьым сыхьэти 10-м щызэхуэсащ ВЛКСМ-р къызэрыунэхурэ илъэси 102-рэ зэрырикъур гъэлъэпIэным зытезыухуа цIыхухэр. КъызэгъэпэщакIуэхэмрэ ныбжь зиIэхэмрэ къищынэмыщIа, абыхэм яхэтащ школакIуэ цIыкIухэмрэ ахэр къезышэжьа я гъэсакIуэхэмрэ.
ПэкIу щIыкIэу ирагъэкIуэкIа зэхыхьэм къыщыпсэлъащ «Зауэм и бынхэр» урысейпсо къызэгъэпэщыныгъэм и Къэбэрдей-Балъкъэр къудамэм и унафэщI Нэзрэн — Къанкъул Рае, УФ-м и Компартым и Налшык къалэ къудамэм и Iэтащхьэ Шыдакъ Евгение, лэжьыгъэм и ветеран, «Стимул» зи фIэщыгъэ зэгухьэныгъэм и пашэу гъащIэ узыншэ егъэкIуэкIыным къыхуезыджэ, тхьэмадэ жьэнахуэ КъуэщIысокъуэ Александр сымэ, нэгъуэщIхэри. ШколакIуэ цIыкIухэр Iуэхум ехьэлIа усэхэм къеджащ.
КЪУМАХУЭ Аслъэн.
